Først var det den tidligere direktør og stifter af Aalborg Stilladser A/S Kim Johansen, der anklagede køberen af sin virksomhed, Dansk Stillads Service A/S, for at benytte ’mafiametoder’ og snyde kunderne. Nu tager Dansk Stillads Service til genmæle og ønsker at ’rense’ sig selv for alle anklager. - Kim Johansen anklager os for nogle ting, som vi ikke er enige i og ikke kan genkende. Jeg er rigtig ked af, at han nu beskylder os for ikke at opføre os ordentligt. Vi er blevet store ved at gøre tingene ordentligt - at være løsningsorienterede i stedet for konfliktorienterede. Sådan lyder det fra bestyrelsesformand i Aalborg Stilladser A/S og medejende direktør i Dansk Stillads Service A/S Thomas Lønbirk, der også har udsendt en pressemeddelelse med sin version af konflikten. Nordjyllands Politi bekræfter over for TV2 Nord, at man har modtaget en anmeldelse fra stifter og tidligere direktør for Aalborg Stilladser A/S Kim Johansen. Har kontaktet sælger 10 gange Hos Dansk Stillads Service A/S vedkender man sig konflikten med anpartsselskabet Aalborg Stilladser, som man købte for lidt over et år siden. - Vi har en konflikt med Kim - det er der ingen tvivl om. Men vi står i stampe og kan ikke finde en løsning med ham, uanset hvor meget vi prøver at komme i dialog. Han har ikke lyst til at gå i dialog, siger Thomas Lønbirk. Den medejende direktør vurderer, at han op mod 10 gange har kontaktet den tidligere ejer af Aalborg Stilladser Kim Johansen - i forsøget på at komme frem til en mindelig løsning. - Jeg synes jo bare, han skal bringe sine krav frem til bordet. Hvis han er utilfreds med noget, må han komme med det. Så må vi tage den derfra, lyder det. Hvorfor tror du, konflikten er nået hertil? - Det handler nok om ledelsesstil. Med den måde, Kim har været vant til at drive sin virksomhed på, kan det være svært at give slip. Vi har rigtig gode intentioner med Aalborg Stilladser, og vi vil det rigtig gerne. Og derfor er der utroligt ærgerligt, at vi skal rende og skændes. Der findes ikke noget værre. Kender ikke til snyd Kim Johansen har 7. april 2022 igennem pressen anklaget Dansk Stillads Service A/S for at snyde kunderne ved at fakturere dem for flere timer, end de reelt har udført. En anklage, Dansk Stillads Services administrerende direktør Johnnie Lønbirk dengang nægtede havde noget på sig. Nu har virksomhedens medejer Thomas Lønbirk via en pressemeddelelse så valgt at gå ud med endnu en benægtelse. - Jeg har ikke kendskab til snyd eller overfakturering. Så nej, man vil ikke finde noget, hvis man leder. Jeg kan ikke garantere for alt, men jeg er 99,9 procent sikker på, at der ikke er noget at komme efter. Det er ikke noget, jeg er vidende om, og jeg har aldrig opfordret til snyd, siger han. Beskyldt for at logge på privat mail Politianmeldelsen, som Kim Johansen har sendt afsted til Nordjyllands Politi, dækker primært over indbrud i hans mailkonto og forsøg på hacking. Ifølge tidligere direktør hos Aalborg Stilladser Aps har de nye ejere skaffet sig adgang til hans personlige mailkonto i firmaet - til blandt andet at nulstille hans kontoer ved dk-Hostmaster på flere af hans andre firmaer. Medejeren af Dansk Stillads Service A/S medgiver, at man er gået ind i Kim Johansens private firmamail. Kunne I ikke have fået oplysningerne på anden vis? - Nej. Alle it-systemer var hængt op på Kims email. Men vi har overhovedet ikke haft til hensigt at snage eller genere nogen. Det var kun for at kunne drive forretningen - det var simpelthen nødvendigt for at drive virksomheden. Vi har ikke læst hans private mails. Det er jo strafbart med bøde eller op til seks måneders fængsel at læse andres mails. Hvorfor mener I ikke, straffeloven gælder for jer? - Det gør den også, men vi har ikke læst andet end de her reset-passwords. Kim har ikke repsonderet på vores gentagne henvendelser om at give os adgang til systemerne, så vi kunne drive virksomheden videre. Vi har handlet i god tro. Thomas Lønbirk oplyser, at Dansk Stillads Service A/S nu har opstartet en sag hos Domæneklagenævnet for at få adgang til de pågældende mailadresser og hjemmesider - blandt andre www.aalborgstilladser.dk. - Vi har endnu ikke fået overdraget adgangen til og ejerskab af alle købte systemer, og har indtil videre ventet på vores klagesag i tre måneder, og vi kommer ingen vegne. Vil ikke sagsøge tidligere ejer Hos Dansk Stillads Service A/S er medejeren endnu ikke blevet mødt med politianmeldelsen, men er klar til at reagere på den, når den kommer. Men her har man ingen planer om at sagsøge den anden vej. - Jeg har ikke intentioner om at anmelde Kim Johansen - så vil jeg hellere være løsningsprinteret. Det var slet ikke sådan, jeg havde forestillet mig, det her salg ville gå. TV2 Nord arbejder på at få en kommentar fra stifter og tidligere ejer af Aalborg Stilladser A/S, Kim Johansen. Se mere om stilladsstriden her:

Referat:
Striden mellem to af de helt store spillere i stilladsbranchen fortsætter. Dansk Stillads Service A/S afviser alle anklager fra tidligere ejer og opfordrer til mægling parterne imellem.